DA Den Europæiske Unions Tidende CE 88/420

(2004/C 88 E/0428)

SKRIFTLIG FORESPØRGSEL P-2617/03

af Emma Bonino (NI) til Kommissionen

(25. august 2003)

Om: Overtrædelser af retsstatsprincippet i Libanon

— Den 8. august 2002 blev advokat Muhamad Mugraby, 64, kendt forsvarer for menneskerettighederne og retsmagtens uafhængighed, arresteret i Beirut.

— Den 17. januar 2003 besluttede Advokaternes Disciplinærråd at ekskludere ham af politiske årsager.

— Nævnte beslutning er ikke endelig, før den anklagede har opbrugt alle appelmuligheder (artikel 553, 563, 111 i den libanesiske borgerlige lov; artikel 28 i De Forenede Nationers grundlæggende principper om advokaters funktion.

— Den af Mugraby indledte ankesag mod den disciplinære beslutning verserer stadig (ankesag nr. 222/2003).

— Ikke desto mindre har Advokatrådet indgivet anmeldelse imod ham med påstand om »misbrug af advokattitlen«.

— Dommeren har beordret fængsling af Mugraby uden at have fået tilladelse til at retsforfølge ham.

— De procedurer, der er indledt imod ham, ser ud til at være politisk begrundede og have til formål at hindre hans virksomhed som forsvarer for retsstatsprincippet.

— Republikken Libanon er tilsluttet Euro-Middelhavspartnerskabet og har undertegnet sluterklæringen fra Euro-Middelhavsministerkonferencen i Barcelona den 27. og 28. november 1995, hvori parterne forpligter sig til at indføre retsstatsprincipperne og demokratiet i deres politiske systemer.

— Forbindelserne mellem Republikken Libanon og Det europæiske Fællesskab er fastlagt i en bilateral aftale, der blev ratificeret i december 2002, som bygger på »respekten for menneskerettighederne og de demokratiske principper, som de er stadfæstet i Verdenserklæringen om Menneskerettighederne« (artikel 1), og som i artikel 59 understreger betydningen af retsstatsprincipperne, institutionernes korrekte funktion samt retsmagtens uafhængighed og den korrekte udøvelse af advokatstanden.

Kan Kommissionen besvare følgende spørgsmål:

— Har den kendskab til de alvorlige overtrædelser, der har fundet sted i det libanesiske retssystem?

— Om ikke den mener, at ovennævnte overtrædelser er uforenelige med aftalerne om forbindelserne mellem Den europæiske Union og Republikken Libanon, jf. artikel 2 og 59 i ovennævnte aftale?

— Agter Kommissionen i overensstemmelse med artikel 86, stk. 2 i aftalen EF-Libanon at træffe foranstaltninger til at genoprette overholdelsen af retsstatsprincipperne og de korrekte procedurer i overensstemmelse med de strategier og de forpligtelser, som Kommissionen selv erklærer, at den påtager sig i punkt 6.6 i strategidokumentet 2002-2006 vedrørende Libanon, som fastlægger retningslinjerne for EU's politik vedrørende landene i Euro-Middelhavspartnerskabet?

Svar afgivet på Kommissionens vegne af Christopher Patten

(16. september 2003)

Kommissionen er bekendt med, at den libanesiske menneskerettighedsadvokat, Dr. Muhammad Mugraby, blev arresteret den 8. august 2003. Han er nu blevet løsladt, men man venter på, at sagen bliver afgjort. Kommissionens delegation i Beirut følger sagen nøje sammen med medlemsstaterne.

Kommissionen betragter det som meget alvorligt, at retsstatslige, menneskeretlige og demokratiske principper krænkes, da det er principper, den libanesiske regering har accepteret i den nylig undertegnede associeringsaftale.

Derfor forelagde Kommissionen for nylig Parlamentet og Rådet sin meddelelse om styrkelse af EU's aktioner for menneskerettigheder og demokratisering med partnere i Middelhavsområdet (1). Hermed kan EU fordoble sine bestræbelser for en dialog med dem, der har undertegnet Barcelona-erklæringen om menneskerettighedsforhold, og øge de finansielle midler til samarbejdet vedrørende f.eks. domstole, retsstatsprincipper og styrkelse af civilsamfundet. Kommissionen mener, at en positiv, incitamentbaseret tilgang er den mest effektive og produktive måde at bistå partnerne på, for at de i gennemførelsen af retsstatsprincipperne kan nå op på niveauer, der er forenelige med Barcelona-erklæringen og artikel 59 i associeringsaftalen. De ti tiltag i meddelelsen består af klare, handlingsbaserede etaper med en nøje beskrivelse af, hvordan Kommissionen og EU har til hensigt at konsolidere og intensivere den politiske dialog og samarbejdet om menneskerettigheder og demokrati med både Libanon og de andre partnerlande i Middelhavsområdet, uden at dette påvirker EU's ret til at udtale sig om bestemte tilfælde af menneskerettighedskrænkelser.

Kommissionen vil fortsat arbejde tæt sammen med formandskabet og medlemsstaterne om den libanesiske advokatsammenslutnings foranstaltninger og de libanesiske myndigheders fortsættelse af sagen mod Dr. Mugraby.

(1) KOM(2003) 294 endelig udg.